**Izziņas darbība bērnam un pieaugušajam**

Lūkojoties uz cilvēku no skatu punkta, ka katram no mums piemīt **domāšana, jūtas un griba** (griba izpaužas caur darbību), ar kuru palīdzību mēs iepazīstam šo pasauli un dzīvojam tajā, varam secināt, ka pieaugušie un bērni dara to nedaudz atšķirīgi.

Divi stāsti.

Vēlā rudenī piecgadīgais Dāvis spēlējas mājas pagalmā. Salicis rindiņā dažāda materiāla trauciņus, viņš ar omītes mazo lejkanniņu piepilda tos ar ūdeni. Otrā dienā Dāvis, dodoties ārā, atceras par saviem trauciņiem un atrod tajos ledu. Stikla trauciņi ir saplīsuši, metāla smilšu formiņās ledus ir stingri iesalis un ārā nav dabūjams, no konfekšu kastes plastmasas ieliktnīšiem ledu var izņemt ļoti viegli, bet no plastmasas Actimel pudelītēm ne… Naktī temperatūra ir bijusi krietni mīnus grādi, sals, un arī diena ir auksta. Dāvis jau zina, ka aukstumā ūdens sasalst un tad to sauc par ledu, bet notikušais ar trauciņiem rada jautājumus.

Dāvis jautā tētim: „Kāpēc trauciņi saplīsa? Kāpēc saplīsa stikla trauciņi? Kāpēc no metāla trauciņiem ledu nevarēja dabūt ārā?” Zēns secina: „No plastmasas konču trauciņiem ledu varēja izņemt... Ledu nevar saldēt Actimel pudelītēs, pēc tam nevar to dabūt ārā…”

**Bērns vispirms dara, darot izjūt prieku, interesi, bažas, cerības un tad sāk uzdot jautājumus par darīto, par procesu, t.i., viņš domā.**

Dāvja mamma Dace pēc sarunas ar darba kolēģi, kura cildinājusi iespēju iegādāties bioloģiski audzētos produktus tieši no ražotāja. pārdomā ģimenes ēšanas paradumus. Kolēģe dalījusies pieredzē, kā dažādojusi ģimenes maltītes. Gaļas produkti esot izcili, un zemnieku saimniecībā ceptā maize garšojot visiem, un piedāvātais sortiments esot gana plašs. Dace rēķina iespējamos izdevumus, prāto, cik ērti būs produktus nogādāt mājās un cik bieži būs jāiepērkas, kurus produktus ģimene turpinās iegādāties veikalā vai tirgū. Daci iepriecina doma, ka bērni saņems kvalitatīvus dārzeņus, ģimene neēdīs švammveidīgu veikala maizi un vīrs baudīs gardu gaļiņu. Šim faktam par godu viesos jāpaaicina draugu ģimene, vēlāk arī vīra vecāki, lai vīramātei beidzot mierīgs prāts… Aprunājusies ar vīru, nākošajā rītā Dace zvana bioveikaliņam un veic pirmo pasūtījumu.

**Pieaugušais vispirms pārdomā, pārdomājot izjūt cerības, prieku, bažas vai kādas citas jūtas un tad pieņem lēmumu un rīkojas (dara).**

Strādājot ar pirmsskolas un sākumskolas vecuma bērniem, ir būtiski atcerēties, ka viņi **MĀCĀS DAROT.**

**Izmantotie avoti**

*\*Thornton, Stephanie. Growing Minds: An Introduction to Children's Cognitive Development. New York:*

*Palgrave Macmillan, 2003.*

*\*Jensen, E. (2000) “Moving with the Brain in Mind” Educational Leadership November, ASCD. Alexandria, VA*

*\*Volfgangs Gēbels, Mihaela Gloklere “Bērns”; Nordik, 2009.*